Parlement verskil hewig oor toekoms van pensioenfondse(Foto: M. B. M./Unsplash.com) Die vet was vanmiddag behoorlik in die vuur toe die Nasionale Vergadering debat gevoer het oor die regering se omstrede plan om pensioenfondse te verplig om deur ŉ stelsel van sogenaamde voorgeskrewe bates beleggings in staatseffekte en staatsbestuurde ondernemings soos Eskom en die SAL te stimuleer. Die debat is aangevra en ingelei deur die DA-LP Geordin Hill-Lewis. Hy het aangevoer die regering is op die punt om ŉ baie duur fout te maak en gewone Suid-Afrikaners gaan die gelag betaal. Hy het gesê al rede waarom die regering dit wil doen, is omdat hulle so diep in die moeilikheid is – ŉ verknorsing wat hulle self geskep het, en wat nou byvoorbeeld beteken dit raak al moeiliker om geld in die buiteland te leen. Hill-Lewis het vakbonde uitgevreet omdat hulle toelaat dat hul lede se geld so swak belê word en die parlement daaraan herinner dat die PW Botha-regering van 1986 tot 1989 dieselfde stelsel afgedwing het toe die regering homself in ŉ moeras inbestuur het – met baie slegte gevolge vir die pensioene van staatsamptenare. Hy het aangevoer die staat is besig om mense se pensioene te steel, en dat die DA dit al die pad sal beveg. Hy het gesê as die regering deurdruk met die plan dat 3% van pensioene in voorgeskrewe beleggings opgeneem moet word, sal dit beteken dat iemand wat nou 35 jaar oud is en elke maand R2 000 in pensioenfondse belê, by aftrede R1,4 miljoen armer sal wees. Phoebe Abraham, ANC-LP, het gesê die ANC is nie ŉ roekelose regering nie. Dit is waarom die ANC erken die ekonomie is in die moeilikheid en met ŉ plan vorendag kom. Sy het ook daarop gewys dat dié soort beleid al in die verlede toegepas is. Dit is dus niks nuuts nie en die ANC het geleer uit die foute van die verlede. Die EFF-onderleier, Floyd Shivambu, het die basiese plan met voorgeskrewe beleggings vir pensioenfondse gesteun, maar gesê die EFF het min vertroue dat die ANC-regering dit korrek of doeltreffend sal uitvoer, veral solank Tito Mboweni minister van finansies is. Namens die IVP het hoofman Elphas Buthelezi die plan teengestaan. Hy het gesê die ANC is korrup en onbevoeg en ŉ mens laat nie korrupte en onbevoegde mense toe om namens jou beleggings te maak nie. Wouter Wessels, VF Plus-LP, het die ANC gewaarsku oor die stommiteit van die plan, en gevra hulle moet asseblief nie weer die mislukking daarvan aan onvoorsiene gevolge wyt nie, want hulle word juis teen die gevolge gewaarsku. Wessels het hulle daaraan herinner dat hierdie soort beleid tot die NP se ondergang gelei het, en gesê die ANC is op dieselfde pad.